CELEX: 32014R0254
Language: et
Date: 2014-02-26
Title: Euroopa Parlamendi ja nõukogu määrus (EL) nr 254/2014, 26. veebruar 2014 , mis käsitleb mitmeaastast tarbijakaitseprogrammi aastateks 2014–2020 ja millega tunnistatakse kehtetuks otsus nr 1926/2006/EÜ

20.3.2014   
            
            
               ET
            
            
               Euroopa Liidu Teataja
            
            
               L 84/42
            
         
      EUROOPA PARLAMENDI JA NÕUKOGU MÄÄRUS (EL) nr 254/2014,
   26. veebruar 2014,
   mis käsitleb mitmeaastast tarbijakaitseprogrammi aastateks 2014–2020 ja millega tunnistatakse kehtetuks otsus nr 1926/2006/EÜ
   EUROOPA PARLAMENT JA EUROOPA LIIDU NÕUKOGU,
   võttes arvesse Euroopa Liidu toimimise lepingut, eriti selle artiklit 169,
   võttes arvesse Euroopa Komisjoni ettepanekut,
   olles edastanud seadusandliku akti eelnõu liikmesriikide parlamentidele,
   võttes arvesse Euroopa Majandus- ja Sotsiaalkomitee arvamust (1),
   võttes arvesse Regioonide Komitee arvamust (2),
   toimides seadusandliku tavamenetluse kohaselt (3)
   
   ning arvestades järgmist:
   
               (1)
            
            
               Komisjoni 3. märtsi 2010. aasta teatises „Euroopa 2020. aastal. Aruka, jätkusuutliku ja kaasava majanduskasvu strateegia” („strateegia „Euroopa 2020””) kutsutakse üles andma kodanikele võimalused osaleda täiel määral siseturul, milleks on vaja suurendada nende suutlikkust ning julgust osta kaupu ja teenuseid teistest liikmesriikidest, eelkõige interneti kaudu.
            
         
               (2)
            
            
               Liit aitab kaasa tarbijakaitse kõrge taseme tagamisele ning tarbijatele siseturul keskse koha andmisele liikmesriikide poliitika toetamise ja täiendamise teel, püüdes tagada, et kodanikud saavad täielikult osa siseturu hüvedest ning nende ohutus, õiguslikud ning majandushuvid on seejuures nõuetekohaselt kaitstud konkreetsete meetmete abil.
            
         
               (3)
            
            
               Mitmeaastane tarbijakaitseprogramm aastateks 2014–2020 (edaspidi „programm”) peaks aitama tagada tarbijakaitse kõrge taseme ning täielikult toetama strateegia „Euroopa 2020” majanduskasvu ja konkurentsivõimega seotud eesmärke, integreerides konkreetsed strateegias „Euroopa 2020” määratletud lahendamisele kuuluvad probleemid seoses Euroopa digitaalarengu tegevuskavaga (tagamaks, et digiteerimise tulemusel tarbijate heaolu tõepoolest suureneb) jätkusuutliku majanduskasvuga (liikudes säästvamate tarbimismudelite suunas), sotsiaalse kaasatusega (võttes arvesse haavatavate tarbijate eriolukorda ja vananeva elanikkonna vajadusi) ning aruka reguleerimisega (muu hulgas tarbijaturu järelevalve kaudu, et aidata koostada arukaid ja eesmärgipäraseid eeskirju).
            
         
               (4)
            
            
               Komisjoni 22. mai 2012. aasta teatises „Euroopa tarbijakaitse tegevuskava – suurem usaldus ja kiirem kasv” (edaspidi „tarbijakaitse tegevuskava”) esitatakse liidu tarbijakaitsepoliitika strateegiline raamistik tulevasteks aastateks, toetades tarbijate huvisid kõigis liidu poliitikavaldkondades. Tarbijakaitse tegevuskava eesmärk on koostada strateegia, mille raames poliitilised meetmed toetavad tarbijaid tõhusalt ja tulemuslikult kõigis eluetappides, tagades neile pakutavate toodete ja teenuste ohutuse, teavitades ja harides neid, toetades tarbijaid esindavaid organisatsioone, tugevdades tarbijate õigusi, andes neile juurdepääsu õigusemõistmisele ja õiguskaitsevahenditele ning tagades tarbijakaitse-alaste õigusaktide täitmise.
            
         
               (5)
            
            
               Hiljutine majandussurutis on esile toonud hulga selliseid puudujääke ja vastuolusid siseturul, mis mõjutavad negatiivselt tarbijate ja kodanike usaldust. Kuigi on vaja arvesse võtta eelarvepiiranguid, mille tingimustes liit praegu tegutseb, peaks liit siiski tagama piisavad rahalised vahendid programmi eesmärkide saavutamiseks ning seega toetama strateegiat „Euroopa 2020”.
            
         
               (6)
            
            
               Siseturu väljakujundamiseks on väga oluline kaotada järelejäänud põhjendamatud ja ebaproportsionaalsed tõkked, mis takistavad siseturu nõuetekohast toimimist, ning parandada kodanike usaldust süsteemi vastu, eelkõige piiriüleste ostude sooritamisel. Liit peaks seadma eesmärgiks õigete tingimuste loomise tarbijatele suurema mõjuvõimu andmiseks, tagades neile piisavad vahendid, teadmised ja pädevuse, et nad saaksid teha läbimõeldud otsuseid, ja suurendades tarbijate teadlikkust.
            
         
               (7)
            
            
               Käesolevas määruses võetakse arvesse majanduslikku, sotsiaalset ja tehnilist keskkonda ning samaaegselt tekkida võivaid probleeme. Eelkõige püütakse programmi alusel rahastatavate meetmetega lahendada küsimusi, mis on seotud üleilmastumisega, digiteerimisega, asjaoluga, et tarbijatel tuleb teha üha keerukamaid otsuseid, vajadusega liikuda säästvamate tarbimisharjumuste poole, elanikkonna vananemisega, sotsiaalse tõrjutusega ja haavatavate tarbijatega. Euroopa Liidu toimimise lepingu (ELi toimimise leping) artikli 12 kohaselt on tarbijate huvidega arvestamine kõikides liidu poliitikavaldkondades väga tähtis. Kooskõlastamine teiste liidu poliitikasuundade ja programmidega on peamine alus, millega tagatakse tarbijate huvide täielik arvessevõtmine muudes poliitikavaldkondades. Koostoime saavutamiseks ja topelttöö vältimiseks peaksid muud liidu rahalised vahendid ja programmid toetama rahaliselt tarbijate huvide integreerimist asjaomastesse valdkondadesse.
            
         
               (8)
            
            
               Programm peaks tagama tarbijakaitse kõrge taseme, pöörates erilist tähelepanu haavatavatele tarbijatele, et võtta arvesse nende konkreetseid vajadusi ja suurendada nende suutlikkust vastavalt Euroopa Parlamendi 22. mai 2012. aasta resolutsioonis kaitsetumate tarbijate õiguste tugevdamise strateegia kohta (4) esitatud üleskutsele. Eelkõige peaks programm tagama, et haavatavatel tarbijatel on juurdepääs kaupu ja teenuseid käsitlevale teabele, et neil oleksid võrdsed võimalused teha oma valikuid vabalt ja läbimõeldult, eriti kuna haavatavatel tarbijatel võib olla raskusi tarbijale suunatud teabele juurdepääsul ja sellest arusaamisel, ning seega on nende puhul eksitamise oht.
            
         
               (9)
            
            
               Eelkõige peaks programm arvestama lastega, sealhulgas tehes koostööd sidusrühmadega, tagamaks et nende poolt alaealistele suunatud reklaam oleks vastutustundlik, pidades silmas eelkõige eksitavat internetireklaami.
            
         
               (10)
            
            
               Kõnealused meetmed tuleks sätestada programmis, millega luuakse liidu raamistik nende meetmete rahastamiseks. Kooskõlas Euroopa Parlamendi ja nõukogu määruse (EL, Euratom) nr 966/2012 (5) artikliga 54 on käesolev määrus programmi meetmete ja rakendamise õiguslikuks aluseks. Käesolev määrus tugineb meetmetele, mida rahastati vastavalt Euroopa Parlamendi ja nõukogu otsusele nr 1926/2006/EÜ (6) ning jätkab nende elluviimist.
            
         
               (11)
            
            
               Tarbijakaitset on oluline täiustada. Selle üldeesmärgi saavutamiseks tuleks kehtestada erieesmärgid seoses ohutusega, tarbijate teavitamise ja harimisega, tarbijaorganisatsioonide toetamisega liidu tasandil, õiguste ja kaebuste lahendamisega ning tarbija õiguste jõustamisega. Programmi raames võetud meetmete väärtuse ja mõju üle tuleks teostada regulaarset seiret ja neid tuleks regulaarselt hinnata, et hõlbustada arukamat poliitika kujundamist tarbijate huvisid silmas pidades. Tarbijapoliitika ning eelkõige võetud meetmete täpse mõju hindamiseks tuleks välja töötada näitajad, mille väärtust tuleks aga hinnata laiemas kontekstis.
            
         
               (12)
            
            
               Oluline on suurendada tarbijate usaldust. Selle eesmärgi saavutamiseks on vaja laiendada meetmete ulatust, eelkõige andes rahalist toetust liidu tasandi tarbijaorganisatsioonidele ja Euroopa tarbijakeskustele, võttes arvesse nende tähtsat osa tarbijate teavitamisel ja abistamisel seoses tarbijate õigustega, tarbijate toetamisel tarbijavaidlustes, eelkõige seoses juurdepääsuga asjakohastele vaidluste lahendamise mehhanismidele, ning edendades tarbijate huve siseturu nõuetekohasel toimimisel. Nimetatud organisatsioonid ja keskused peaksid olema võimelised edendama tarbijakaitset ja suurendama tarbijate usaldust, võttes praktilisi meetmeid ning pakkudes inimeste vajadustega kohandatud abi, teavet ja haridust.
            
         
               (13)
            
            
               On vaja ette näha rahastamiskõlblikud meetmed, mille kaudu neid eesmärke saavutada.
            
         
               (14)
            
            
               On vaja määrata kindlaks toetuse saamise tingimustele vastavate potentsiaalsete toetusesaajate kategooriad.
            
         
               (15)
            
            
               Programmi lähtesumma Euroopa Parlamendi, nõukogu ja komisjoni 2. detsembri 2013. aasta eelarvedistsipliini, eelarvealast koostööd ja usaldusväärset finantsjuhtimist käsitleva institutsioonidevahelise kokkuleppe, (7) punkti 17 tähenduses on ette nähtud käesolevas määruses, ilma et see mõjutaks ELi toimimise lepingus sätestatud Euroopa Parlamendi ja nõukogu eelarvealast pädevust.
            
         
               (16)
            
            
               Pidades programmi rakendamisel silmas usaldusväärse finantsjuhtimise, läbipaistvuse ja paindlikkuse põhimõtteid, tuleks võimaldada täitevasutusel tegevust jätkata, kui on täidetud kõik nõukogu määruses (EÜ) nr 58/2003 (8) sätestatud nõuded.
            
         
               (17)
            
            
               Liidu ja liikmesriikide rahaliste vahendite kasutamist tarbijaohutuse, tarbijate harimise ning tarbijate õiguste ja nende jõustamise vallas tuleks paremini koordineerida, et tagada vastastikune täiendavus, suurem tõhusus ja nähtavus ning saavutada eelarveline koostoime.
            
         
               (18)
            
            
               Euroopa Majanduspiirkonna lepinguga on ette nähtud koostöö tarbijakaitse valdkonnas ühelt poolt liidu ja selle liikmesriikide ning teiselt poolt Euroopa Majanduspiirkonnas osalevate Euroopa Vabakaubanduse Assotsiatsiooni riikide vahel. Samuti tuleks ette näha programmis osalemise võimalus teistele riikidele, eelkõige liidu naaberriikidele ning riikidele, kes taotlevad liidu liikmeks saamist, kandidaatidele ja ühinevatele riikidele.
            
         
               (19)
            
            
               Programmi rakendamise kontekstis ning tootmisahela üleilmastumist ja turgude järjest suuremat vastastikust sõltuvust silmas pidades tuleks soodustada koostööd programmis mitteosalevate kolmandate riikidega, võttes arvesse asjakohaseid kõnealuste riikide ja liidu vahel sõlmitud lepinguid.
            
         
               (20)
            
            
               Komisjonil peaks olema õigus võtta kooskõlas ELi toimimise lepingu artikliga 290 vastu delegeeritud õigusakte II lisas sätestatud näitajate kohandamiseks, et võtta arvesse muutusi tarbijakaitset käsitlevas õigusraamistikus, ja I lisa muutmiseks, et jätta sellest komisjoni hindamisaruande tulemuste arvessevõtmiseks välja konkreetseid meetmeid. On eriti oluline, et komisjon viiks oma ettevalmistava töö käigus läbi asjakohaseid konsultatsioone, sealhulgas ekspertide tasandil. Delegeeritud õigusaktide ettevalmistamisel ja koostamisel peaks komisjon tagama asjaomaste dokumentide sama- ja õigeaegse ning asjakohase edastamise Euroopa Parlamendile ja nõukogule.
            
         
               (21)
            
            
               Selleks et tagada käesoleva määruse ühetaolised rakendamistingimused, tuleks komisjonile anda rakendamisvolitused iga-aastaste tööprogrammide vastuvõtmiseks. Neid volitusi tuleks teostada kooskõlas Euroopa Parlamendi ja nõukogu määrusega (EL) nr 182/2011 (9). Kuna programmis ei ole sätestatud tooteohutuse kriteeriume, vaid selle eesmärk on anda rahalist toetust tooteohutuspoliitika rakendamise vahenditele, ning arvestades, et asjaomane summa on suhteliselt väike, on kohane kasutada nõuandemenetlust.
            
         
               (22)
            
            
               Liidu finantshuve tuleks kogu kulutsükli jooksul kaitsta proportsionaalsete meetmetega, mille hulgas on meetmed eeskirjade eiramise ennetamiseks, avastamiseks ja uurimiseks, kaotatud, alusetult makstud või vääralt kasutatud rahaliste vahendite tagasinõudmiseks ning vajaduse korral haldus- ja rahalised karistused kooskõlas määrusega (EL, Euratom) nr 966/2012.
            
         
               (23)
            
            
               Kuna käesoleva määruse eesmärke ei suuda liikmesriigid küsimuste piiriülese iseloomu tõttu piisavalt saavutada, küll aga saab neid liidu meetmete suurema potentsiaali tõttu paremini saavutada liidu tasandil, võib liit võtta meetmeid kooskõlas Euroopa Liidu lepingu artiklis 5 sätestatud subsidiaarsuse põhimõttega. Kõnealuses artiklis sätestatud proportsionaalsuse põhimõtte kohaselt ei lähe käesolev määrus nimetatud eesmärkide saavutamiseks vajalikust kaugemale.
            
         
               (24)
            
            
               Otsus nr 1926/2006/EÜ tuleks tunnistada kehtetuks.
            
         
               (25)
            
            
               On asjakohane tagada sujuv ja katkestusteta üleminek otsusega nr 1926/2006/EÜ loodud ühenduse 2007.–2013. aasta tarbijapoliitika tegevusprogrammilt käesolevale programmile, eelkõige seoses mitmeaastaste meetmete jätkamise ning eelmise programmi edusammude ja suuremat tähelepanu vajavate valdkondade hindamisega. Lisaks on asjakohane viia käesoleva programmi kehtivusaeg vastavusse aastateks 2014–2020 ettenähtud mitmeaastase finantsraamistiku kehtivusajaga, mis on sätestatud nõukogu määruses (EL, Euratom) nr 1311/2013 (10). Seetõttu tuleks käesolevat programmi kohaldada alates 1. jaanuarist 2014. Alates 1. jaanuarist 2021 peaksid tehnilise ja haldusabi assigneeringud vajaduse korral katma kulud, mis on seotud 2020. aasta lõpuks veel lõpule viimata meetmete haldamisega,
            
         ON VASTU VÕTNUD KÄESOLEVA MÄÄRUSE:
   Artikkel 1
   Mitmeaastane tarbijakaitseprogramm
   Käesoleva määrusega luuakse mitmeaastane tarbijakaitseprogramm ajavahemikuks 1. jaanuar 2014 kuni 31. detsember 2020 (edaspidi „programm”).
   Artikkel 2
   Üldeesmärk
   Programmi üldeesmärk on tagada tarbijakaitse kõrge tase, suurendada tarbijate mõjuvõimu ning anda tarbijatele siseturul keskne koht aruka, jätkusuutliku ja kaasava majanduskasvu üldise strateegia raames. Selleks aitab programm kaitsta tarbijate tervist, ohutust, õiguslikke ning majandushuve ning edendada nende õigust olla informeeritud ja haritud ning oma huvide kaitseks organiseeruda, toetades tarbijahuvide integreerimist teistesse poliitikavaldkondadesse. Programmiga täiendatakse, toetatakse ja jälgitakse liikmesriikide poliitikat.
   Artikkel 3
   Erieesmärgid ja näitajad
   1.   Artiklis 2 osutatud üldeesmärgi täitmisel lähtutakse järgmistest erieesmärkidest:
   
               a)
            
            
               I eesmärk – ohutus: tugevdada ja suurendada tooteohutust tõhusa turujärelevalve abil kogu liidus.
               Selle eesmärgi täitmist mõõdetakse eelkõige ELi ohtlike tarbekaupade kiirhoiatussüsteemi (RAPEX) tegevuse ja tulemuslikkuse alusel;
            
         
               b)
            
            
               II eesmärk – tarbijate teavitamine ja harimine ning tarbijaorganisatsioonide toetamine: parandada tarbijate harimist ja teavitamist ning suurendada nende teadlikkust oma õigustest, arendada välja tarbijapoliitika tõendusbaas ja toetada tarbijaorganisatsioone, võttes muu hulgas arvesse haavatavate tarbijate erivajadusi;
            
         
               c)
            
            
               III eesmärk – õigused ja õiguskaitse: arendada ja tugevdada tarbijate õigusi, eelkõige arukate regulatiivsete meetmete abil, ning parandada nende võimalust kasutada lihtsaid, tõhusaid, otstarbekaid ja soodsaid kaebuste lahendamise mehhanisme, sealhulgas vaidluste kohtuvälist lahendamist.
               Selle eesmärgi täitmist mõõdetakse eelkõige juhtude järgi, mil piiriüleste vaidluste lahendamiseks on kasutatud vaidluste kohtuvälise lahendamise mehhanismi, ning kogu liitu hõlmava vaidluste veebipõhise lahendamise süsteemi tegevuse põhjal ja nende tarbijate protsendimäära põhjal, kes on astunud samme oma probleemide lahendamiseks;
            
         
               d)
            
            
               IV eesmärk – jõustamine: toetada tarbijate õiguste jõustamist riiklike täitevasutuste vahel koostöö tugevdamise ja tarbijate nõustamise kaudu.
               Selle eesmärgi täitmist mõõdetakse eelkõige tarbijakaitsealase koostöö võrgustiku teabevoo taseme ja koostöö tulemuslikkuse põhjal ning Euroopa tarbijakeskuste tegevuse ja selle põhjal, mil määral tarbijad on nendest teadlikud.
               Tarbijate teavitamise ja osalemise kõrge tase on valdkonnaülene prioriteet ja seetõttu nähakse see võimaluse korral sõnaselgelt ette kõigi programmi alusel rahastatavate eesmärkide ja meetmete puhul.
            
         2.   Näitajate kirjeldus on sätestatud II lisas.
   3.   Komisjonil on õigus võtta kooskõlas artikliga 15 vastu delegeeritud õigusakte II lisas sätestatud näitajate kohandamiseks.
   Artikkel 4
   Rahastamiskõlblikud meetmed
   Artiklis 3 osutatud erieesmärkide saavutamiseks võetakse järgmises loetelus esitatud rahastamiskõlblikke meetmeid:
   
               a)
            
            
               I eesmärk – ohutus:
               
                           1)
                        
                        
                           tarbijate tervise ja ohutusega seotud teaduslikud nõuanded ja riskianalüüs seoses toiduks mittekasutatavate toodete ja teenustega, sealhulgas toetus komisjoni otsusega nr 2008/721/EÜ (11) loodud sõltumatutele teaduskomiteedele oma ülesannete täitmiseks;
                        
                     
                           2)
                        
                        
                           tooteohutusalaste turujärelevalve- ja täitemeetmete kooskõlastamine Euroopa Parlamendi ja nõukogu direktiivi 2001/95/EÜ (12) alusel ning meetmed tarbijateenuste ohutuse parandamiseks;
                        
                     
                           3)
                        
                        
                           kosmeetikatoodete andmebaaside haldamine ja edasiarendamine;
                        
                     
         
               b)
            
            
               II eesmärk – tarbijate teavitamine ja harimine ning tarbijaorganisatsioonide toetamine:
               
                           4)
                        
                        
                           tarbijaid mõjutavates valdkondades poliitika kujundamiseks tõendusbaasi koostamine ja sellele ligipääsu parandamine, et koostada arukad ja sihipärased eeskirjad ning tuvastada võimalikud turuhäired või muutused tarbijate vajadustes; see oleks aluseks tarbijapoliitika arendamisel, tarbijatele kõige enam probleeme valmistavate valdkondade kindlaksmääramisel ja tarbijate huvide integreerimisel teistesse liidu poliitikavaldkondadesse;
                        
                     
                           5)
                        
                        
                           toetus liidu tasandi tarbijaorganisatsioonide rahastamise kaudu ning liidu, riiklike ja piirkondlike tarbijaorganisatsioonide suutlikkuse suurendamise kaudu, suurendades läbipaistvust ning parimate tavade ja eksperditeadmiste vahetamist;
                        
                     
                           6)
                        
                        
                           tarbijaturgude ja tarbijale antava teabe läbipaistvuse suurendamine, tagades, et tarbijate käsutuses on võrreldavad, usaldusväärsed ja kergesti kättesaadavad andmed, sealhulgas piiriüleste juhtumite puhul, et aidata tarbijatel võrrelda mitte ainult kaupade ja teenuste hindu, vaid samuti nende kvaliteeti ja kestlikkust;
                        
                     
                           7)
                        
                        
                           tarbijate ulatuslikum harimine kui elukestev protsess, pöörates erilist tähelepanu haavatavatele tarbijatele;
                        
                     
         
               c)
            
            
               III eesmärk – õigused ja õiguskaitse:
               
                           8)
                        
                        
                           komisjoni poolt tarbijakaitse-alaste õigusaktide ja muude regulatiivsete algatuste ettevalmistamine, nende liikmesriikide õigusesse ülevõtmise jälgimine ja sellele järgnev mõju hindamine, samuti kaasregulatsiooni ja iseregulatsiooni algatuste toetamine ja nendest algatustest tarbijaturgudele tuleneva tegeliku mõju jälgimine;
                        
                     
                           9)
                        
                        
                           tarbijate jaoks vaidluste lahendamise mehhanismide, eelkõige vaidluste kohtuvälise lahendamise mehhanismide kättesaadavuse lihtsustamine, sealhulgas kogu liitu hõlmava vaidluste veebipõhise lahendamise süsteemi kaudu ja vaidluste kohtuvälise lahendamise riiklike asutuste võrgustiku loomise kaudu, pöörates erilist tähelepanu piisavatele haavatavate tarbijate vajadusi ja õigusi toetavatele meetmetele; tarbijate vaidluste lahendamise mehhanismide toimimise ja tulemuslikkuse jälgimine, muu hulgas vastavate IT-vahendite väljaarendamise ja haldamise kaudu, ning olemasolevate parimate tavade ja kogemuste vahetamine liikmesriikides;
                        
                     
         
               d)
            
            
               IV eesmärk – jõustamine:
               
                           10)
                        
                        
                           seire- ja jõustamistegevuse koordineerimine seoses Euroopa Parlamendi ja nõukogu määrusega (EÜ) nr 2006/2004 (13);
                        
                     
                           11)
                        
                        
                           rahaline toetus ühismeetmetele, mis võetakse koos avalik-õiguslike asutuste või mittetulundusühendustega, mis moodustavad liidu võrgustikud, mille eesmärk on tarbijate teavitamine ja abistamine, et tarbijad saaksid kasutada oma õigusi ja asjakohaseid vaidluste lahendamise võimalusi, sealhulgas vaidluste veebipõhise kohtuvälise lahendamise mehhanisme (Euroopa tarbijakeskuste võrgustik).
                        
                     
         Asjakohasel juhul täpsustatakse käesoleva artikli esimeses lõigus sätestatud rahastamiskõlblikke meetmeid täiendavalt I lisas, kus esitatakse konkreetsete meetmete loetelu.
   Artikkel 5
   Toetuse saamise tingimustele vastavad toetusesaajad
   1.   Liidu tasandi tarbijaorganisatsioonide toimimiseks ette nähtud toetust võib anda Euroopa tarbijaorganisatsioonidele, mis vastavad kõikidele järgmistele tingimustele:
   
               a)
            
            
               nad on valitsusvälised mittetulundusühendused, mis ei sõltu tööstuse, kaubanduse ja ettevõtluse ega muudest vastandlikest huvidest ning mille põhieesmärk ja -tegevus on liidu tarbijate tervise, ohutuse ning majanduslike ja õiguslike huvide edendamine ning kaitse;
            
         
               b)
            
            
               nad on saanud volituse esindada tarbijate huve liidu tasandil vähemalt poolte liikmesriikide organisatsioonidelt, kes esindavad tarbijaid kooskõlas riigisisese korra või tavaga ja kes tegutsevad piirkondlikul või riigi tasandil.
            
         2.   Programmi eesmärkide saavutamisele kaasa aitavaid põhimõtteid ja poliitikavaldkondi edendavate rahvusvaheliste organisatsioonide toimimiseks ette nähtud toetusi võib anda organisatsioonidele, mis vastavad kõikidele järgmistele tingimustele:
   
               a)
            
            
               nad on valitsusvälised mittetulundusühendused, mis ei sõltu tööstuse, kaubanduse, ettevõtluse ega muudest vastandlikest huvidest ning mille põhieesmärk ja -tegevus on tarbijate tervise, ohutuse ning majanduslike ja õiguslike huvide edendamine ning kaitse;
            
         
               b)
            
            
               nad tegelevad kõigi järgmiste tegevustega: on liidu ja kolmandate riikide tarbijate esindajate jaoks ametlikuks mehhanismiks, mille kaudu osaleda poliitilistes aruteludes ja poliitikakujunduses, korraldavad kohtumisi poliitikavaldkondade ametnike ja seadusandjatega, et edendada tarbijate huve ja olla nende huvide eestkõnelejaks ametivõimude ees, teevad kindlaks tarbijate mureküsimused ja probleemid, soodustavad tarbijate seisukohtade arvessevõtmist kahepoolsetes suhetes liidu ja kolmandate riikide vahel, aitavad kaasa eksperditeadmiste vahetamisele ja levitamisele tarbijakaitse küsimustes liidus ja kolmandates riikides ning koostavad valdkonnapoliitilisi soovitusi.
            
         3.   Tooteohutuse valdkonnas meetmete jõustamise koordineerimiseks loodud liidu tasandi organite toimimiseks ette nähtud toetust võib anda organisatsioonidele, mida on sel eesmärgil liidu õigusaktidega tunnustatud.
   4.   Tegevustoetust kogu liitu hõlmavatele organitele, mis tegelevad toimimisjuhiste, parima tava ja hinnasuuniste, tootekvaliteedi ja kestlikkuse võrdlemisega, võib anda organitele, mis vastavad kõikidele järgmistele tingimustele:
   
               a)
            
            
               nad on valitsusvälised mittetulundusühendused, mis ei sõltu tööstuse, kaubanduse, ettevõtluse ega muudest vastandlikest huvidest ning mille põhieesmärk ja -tegevus on muu hulgas tarbijahuvide edendamine ja kaitse;
            
         
               b)
            
            
               nad tegutsevad vähemalt pooltes liikmesriikides.
            
         5.   Toetust tarbijapoliitikat käsitlevate eesistujariigi ürituste korraldamiseks võib anda nõukogu koosseisude, välja arvatud välisasjade nõukogu eesistujaks oleva liikmesriigi ametiasutustele või selle liikmesriigi poolt määratud organitele.
   6.   Tegevustoetust tarbijakaitseküsimuste eest vastutavatele liikmesriikide ametiasutustele ja kolmandate riikide samaväärsetele ametiasutustele võib anda asutusele, millest liikmesriik või käesoleva määruse artiklis 7 osutatud kolmas riik on määruse (EÜ) nr 2006/2004 või direktiivi 2001/95/EÜ kohaselt komisjonile teatanud, või nimetatud ametiasutuste poolt selleks sõnaselgelt määratud mittetulundusühendustele.
   7.   Toetust liikmesriikide ja kolmandate riikide täitevametnikele võib anda nende asutuste ametnikele, millest liikmesriik või käesoleva määruse artiklis 7 osutatud kolmas riik on määruse (EÜ) nr 2006/2004 ja direktiivi 2001/95/EÜ kohaselt komisjonile teatanud.
   8.   Tegevustoetust võib anda asutusele, mille on määranud liikmesriik või artiklis 7 osutatud kolmas riik ja mis on läbipaistva menetluse kaudu valitud mittetulundusühendus või avalik-õiguslik asutus. Määratud asutus peab kuuluma liidu võrgustikku, mis tegeleb tarbijate teavitamise ja abistamisega, et aidata tarbijatel teostada oma õigusi ja kasutada asjakohaseid vaidluste lahendamise võimalusi (Euroopa tarbijakeskuste võrgustik). Komisjoni ja Euroopa tarbijakeskuste võrgustiku ja/või selle võrgustiku moodustavate asutuste vahel võib luua raampartnerluse kui pikaajalise koostöö mehhanismi.
   9.   Tegevustoetusi võib anda kaebusi menetlevatele organitele, mis on asutatud ja tegutsevad liidu liikmesriikides ja Euroopa Majanduspiirkonnas osalevates Euroopa Vabakaubanduse Assotsiatsiooni riikides ning mille ülesanne on koguda tarbijate kaebusi või üritada neid kaebusi lahendada või anda tarbijatele nõu või teavet kaebuste või päringute kohta ning mis osalevad kolmanda poolena tarbija poolt kaupleja kohta esitatud kaebuses või päringus. Nende hulka ei kuulu tarbijakaebuste lahendamise mehhanismid, mida hoiavad töös ettevõtjad ja mis tegelevad otse tarbijalt saadud päringute ja kaebustega, ega ettevõtja enda poolt või tema nimel juhitavad kaebuste menetlemise teenust pakkuvad mehhanismid.
   Artikkel 6
   Finantsraamistik
   1.   Programmi rakendamise rahastamispakett ajavahemikul 1. jaanuar 2014 kuni 31. detsember 2020 on 188 829 000 eurot jooksevhindades.
   2.   Euroopa Parlament ja nõukogu kinnitavad iga-aastased assigneeringud mitmeaastase finantsraamistiku piires.
   Artikkel 7
   Kolmandate riikide osalemine programmis
   Programmis võivad osaleda:
   
               a)
            
            
               Euroopa Majanduspiirkonnas osalevad Euroopa Vabakaubanduse Assotsiatsiooni riigid Euroopa Majanduspiirkonna lepingus sätestatud tingimustel;
            
         
               b)
            
            
               kolmandad riigid, eelkõige ühinevad riigid, kandidaatriigid ja potentsiaalsed kandidaadid ning Euroopa naabruspoliitikaga hõlmatud riigid vastavalt nende liidu programmides osalemise üldtingimustele ja üldistele põhimõtetele, mis on sätestatud nendega sõlmitud raamlepingutes, assotsiatsiooninõukogu otsustes või muudes samalaadsetes kokkulepetes.
            
         Artikkel 8
   Sekkumise liigid ja maksimaalne kaasrahastamismäär
   1.   Vastavalt määrusele (EL, Euratom) nr 966/2012 võib liidu rahalist toetust anda kas toetuste või avalike hangete kujul või sekkudes mõnel muul moel, mis on vajalik käesoleva määruse artiklites 2 ja 3 nimetatud eesmärkide saavutamiseks.
   2.   Liidu toetused ja nende vastavad maksimummäärad on järgmised:
   
               a)
            
            
               toetused artikli 5 lõikes 1 määratletud liidu tasandi tarbijaorganisatsioonide toimimiseks: kuni 50 % rahastamiskõlblikest kuludest;
            
         
               b)
            
            
               toetused artikli 5 lõikes 2 määratletud programmi eesmärkide saavutamisele kaasa aitavaid põhimõtteid ja poliitikavaldkondi edendavate rahvusvaheliste organite toimimiseks: kuni 50 % rahastamiskõlblikest kuludest;
            
         
               c)
            
            
               toetused artikli 5 lõikes 3 määratletud selliste liidu tasandi organite toimimiseks, mis on loodud tooteohutuse valdkonna jõustamistegevuse koordineerimiseks ja keda on sel otstarbel liidu õigusaktides tunnustatud: kuni 95 % rahastamiskõlblikest kuludest;
            
         
               d)
            
            
               tegevustoetused artikli 5 lõikes 4 määratletud kogu liitu hõlmavatele organitele, mis tegelevad toimimisjuhiste, parimate tavade, hinnasuuniste, tootekvaliteedi ja kestlikkuse võrdluste väljaarendamisega: kuni 50 % rahastamiskõlblikest kuludest;
            
         
               e)
            
            
               toetused tarbijapoliitika teemaliste eesistujariigi ürituste korraldamiseks nõukogu koosseisude, välja arvatud välisasjade nõukogu eesistujaks oleva liikmesriigi ametiasutustele või selle liikmesriigi poolt määratud organitele: kuni 50 % rahastamiskõlblikest kuludest;
            
         
               f)
            
            
               tegevustoetused artikli 5 lõikes 6 määratletud tarbijakaitseküsimuste eest vastutavatele liikmesriikide ametiasutustele ja artikli 7 alusel programmis osalevate kolmandate riikide samaväärsetele ametiasutustele, kuni 50 % rahastamiskõlblikest kuludest, välja arvatud eriliselt kasulike tegevuste puhul, kui liidu toetus rahastamiskõlblike kulude katmiseks on kuni 70 %;
            
         
               g)
            
            
               artikli 5 lõikes 7 määratletud liikmesriikide ja artikli 7 alusel programmis osalevate kolmandate riikide täitevametnike vahetuseks ettenähtud toetused: reisikulude ja päevarahade hüvitamine;
            
         
               h)
            
            
               tegevustoetus artikli 5 lõikes 8 määratletud asutustele, kelle on määranud liikmesriigid või artiklis 7 osutatud kolmandad riigid: kuni 70 % rahastamiskõlblikest kuludest;
            
         
               i)
            
            
               tegevustoetus artikli 5 lõikes 9 määratletud riigisisestele kaebusi menetlevatele organitele: kuni 50 % rahastamiskõlblikest kuludest.
            
         3.   Tegevus loetakse lõike 2 punkti f tähenduses eriliselt kasulikuks tegevuseks, kui:
   
               a)
            
            
               toetuse puhul, mis antakse ametisutustele, millest on komisjonile teatatud määruse (EÜ) nr 2006/2004 kohaselt, on kaasatud vähemalt kuus liikmesriiki või kui tegevus puudutab rikkumisi, mis tekitavad kahju või võivad tekitada kahju kahes või enamas liikmesriigis;
            
         
               b)
            
            
               tarbekaupade ohutuse eest vastutavatele ametiasutustele antava toetuse puhul on kaasatud vähemalt kümne liikmesriigi ametiasutused, kes osalevad direktiivi 2001/95/EÜ artiklis 10 osutatud tooteohutuse eest vastutavate liikmesriikide asutuste Euroopa võrgustikus, või kui tegevus aitab kaasa liidu õigusaktis sätestatud turujärelevalve meetmete rakendamisele tarbekaupade ohutuse valdkonnas.
            
         Artikkel 9
   Haldus- ja tehniline abi
   1.   Programmi jaoks eraldatud rahalistest vahenditest võib katta ka kulusid, mis on seotud programmi juhtimiseks ja selle eesmärkide saavutamiseks vajalike ettevalmistustööde, seire-, kontrolli-, auditeerimise ja hindamisega, muu hulgas liidu poliitiliste prioriteetide tutvustamisega, niivõrd kui need on seotud käesoleva määruse üldeesmärgiga, ning kõiki teisi tehnilisi ja haldusabiga seotud kulusid, mis komisjonil programmi haldamisel tekivad.
   2.   Lõikes 1 osutatud ettevalmistustööde, seire-, kontrolli-, auditeerimise ja hindamistega ning tehnilise ja haldusabiga seotud kulude katmiseks eraldatud kogusumma ei ületa 12 % programmi jaoks eraldatud eelarvest.
   Artikkel 10
   Rakendusmeetodid
   Komisjon rakendab programmi määruse (EL, Euratom) nr 966/2012 artiklis 58 osutatud eelarve täitmise viise kasutades.
   Artikkel 11
   Kooskõla ja vastastikune täiendavus muude poliitikavaldkondadega
   Koostöös liikmesriikidega tagab komisjon programmi üldise kooskõla ja vastastikuse täiendavuse liidu muude asjakohaste poliitikavaldkondade, vahendite ja meetmetega, eelkõige aastateks 2014–2020 loodud mitmeaastase õiguste, võrdõiguslikkuse ja kodakondsuse programmi (14) raames.
   Artikkel 12
   Iga-aastased tööprogrammid
   Komisjon rakendab programmi iga-aastaste tööprogrammide kaudu. Iga-aastaste tööprogrammidega rakendatakse järjekindlalt artiklites 2 ja 3 sätestatud eesmärke ning artiklis 4 sätestatud meetmeid, mida on täpsustatud I lisas.
   Komisjon võtab iga-aastased tööprogrammid vastu rakendusaktidena kooskõlas käesoleva määruse artikli 16 lõikes 2 osutatud nõuandemenetlusega. Nimetatud rakendusaktides sätestatakse määruses (EL, Euratom) nr 966/2012 ette nähtud elemendid, eelkõige:
   
               a)
            
            
               meetmete rakendamine kooskõlas käesoleva määruse artikliga 4 ja I lisaga ning rahaliste vahendite soovituslik jaotus;
            
         
               b)
            
            
               kavandatud hankemenetluste ja toetustaotluste esitamise ajakava.
            
         Artikkel 13
   Hindamine ja tulemustest teavitamine
   1.   Liikmesriigid annavad komisjoni taotluse alusel teavet programmi meetmete rakendamise ja mõju kohta.
   2.   Komisjon teeb järgmist:
   
               a)
            
            
               30. septembriks 2017:
               
                           i)
                        
                        
                           vaatab üle kõigi meetmete eesmärkide saavutamise (tulemuste ja mõju seisukohast), artiklis 4 sätestatud rahastamiskõlblike meetmete ja I lisas osutatud konkreetsete meetmete rakendamise seisu, artiklis 5 sätestatud tingimustel toimuva rahaliste vahendite eraldamise toetusesaajatele, vahendite kasutamise tõhususe ja lisandväärtuse Euroopa jaoks, võttes arvesse tarbijakaitse valdkonna arengut ja pidades silmas otsust meetmete jätkamise, muutmise või peatamise kohta;
                        
                     
                           ii)
                        
                        
                           esitab saadud ülevaate kohta hindamisaruande Euroopa Parlamendile ja nõukogule;
                        
                     
         
               b)
            
            
               31. detsembriks 2017 esitab vajaduse korral seadusandliku ettepaneku või, kui kohaldatakse lõiget 3, võtab vastu delegeeritud õigusakti.
            
         Lisaks sellele käsitletakse hindamisaruandes lihtsustamise ulatust, selle sisemist ja välist järjepidevust, kõikide eesmärkide jätkuvat asjakohasust ning meetmete panust liidu aruka, jätkusuutliku ja kaasava majanduskasvu eesmärkide saavutamisse. Selles võetakse arvesse eelmise programmi pikaajalise mõju hindamise tulemusi.
   Tuleb hinnata ka programmi pikemaajalist mõju ja selle tulemuste kestlikkust, et sellest lähtuvalt teha otsus edaspidise programmi võimaliku jätkamise, muutmise või peatamise kohta.
   3.   Võtmaks arvesse olukorda, mille puhul lõike 2 kohases hindamisaruandes järeldatakse, et I lisas toodud konkreetseid meetmeid ei ole 31. detsembriks 2016 rakendatud ning neid ei saa programmiperioodi lõpuks rakendada, sealhulgas, kui need konkreetsed meetmed ei ole enam artiklites 2 ja 3 sätestatud eesmärkide saavutamiseks asjakohased, võtab komisjon kooskõlas artikliga 15 vastu delegeeritud õigusaktid I lisa muutmiseks, jättes sellest asjaomased konkreetsed meetmed välja.
   4.   Komisjon avaldab käesoleva määruse kohaselt võetud meetmete tulemused.
   Artikkel 14
   Liidu finantshuvide kaitse
   1.   Komisjon võtab asjakohaseid meetmeid, mis tagavad, et käesoleva määruse alusel rahastatavate meetmete rakendamisel kohaldatakse liidu finantshuvide kaitseks pettuste/kelmuse, korruptsiooni ja muu ebaseadusliku tegevuse eest ennetavaid meetmeid ja tõhusaid kontrolle ning eeskirjade eiramise avastamise korral nõutakse alusetult makstud summad tagasi ja määratakse asjakohasel juhul tõhusad, proportsionaalsed ja hoiatavad haldus- ja rahalised karistused.
   2.   Komisjonil või tema esindajatel ning Euroopa Kontrollikojal on õigus auditeerida nii dokumentide põhjal kui ka kohapeal kõiki toetusesaajaid, töövõtjaid ja alltöövõtjaid, kes on saanud käesoleva määruse alusel liidu rahalisi vahendeid.
   3.   Euroopa Pettustevastane Amet (OLAF) võib korraldada juurdlusi, sealhulgas kohapealseid kontrolle ja inspekteerimisi Euroopa Parlamendi ja nõukogu määruses (EL, Euratom) nr 883/2013 (15) ja nõukogu määruses (Euratom, EÜ) nr 2185/96 (16) sätestatud korras, et teha kindlaks, kas toetuslepingu, toetuse andmise otsuse või käesoleva määruse alusel rahastatud lepinguga seoses on esinenud pettust/kelmust, korruptsiooni või muud liidu finantshuve kahjustavat ebaseaduslikku tegevust.
   4.   Ilma et see piiraks lõigete 1, 2 ja 3 kohaldamist, sisaldavad käesoleva määruse rakendamisest tulenevad kolmandate riikide ja rahvusvaheliste organisatsioonidega sõlmitud koostöölepingud ning lepingud, toetuslepingud ja toetuse määramise otsused sätteid, mis annavad komisjonile, Euroopa Kontrollikojale ja OLAFile sõnaselgelt õiguse korraldada oma vastava pädevuse piires kõnealust auditeerimist ja juurdlust.
   Artikkel 15
   Delegeeritud volituste rakendamine
   1.   Komisjonile antakse õigus võtta vastu delegeeritud õigusakte käesolevas artiklis sätestatud tingimustel.
   2.   Artikli 3 lõikes 3 ja artikli 13 lõikes 3 osutatud õigus võtta vastu delegeeritud õigusakte antakse komisjonile programmi rakendamise ajaks.
   3.   Euroopa Parlament ja nõukogu võivad artikli 3 lõikes 3 ja artikli 13 lõikes 3 osutatud volituste delegeerimise igal ajal tagasi võtta. Tagasivõtmise otsusega lõpetatakse otsuses nimetatud volituste delegeerimine. Otsus jõustub järgmisel päeval pärast selle avaldamist Euroopa Liidu Teatajas või otsuses nimetatud hilisemal kuupäeval. See ei mõjuta juba jõustunud delegeeritud õigusaktide kehtivust.
   4.   Niipea kui komisjon on delegeeritud õigusakti vastu võtnud, teeb ta selle samal ajal teatavaks Euroopa Parlamendile ja nõukogule.
   5.   Artikli 3 lõike 3 ja artikli 13 lõike 3 alusel vastu võetud delegeeritud õigusakt jõustub üksnes juhul, kui Euroopa Parlament ega nõukogu ei ole kahe kuu jooksul pärast õigusakti teatavakstegemist Euroopa Parlamendile ja nõukogule esitanud selle suhtes vastuväidet või kui Euroopa Parlament ja nõukogu on enne selle tähtaja möödumist komisjonile teatanud, et nad ei esita vastuväidet. Euroopa Parlamendi või nõukogu algatusel pikendatakse seda tähtaega kahe kuu võrra.
   Artikkel 16
   Komiteemenetlus
   1.   Komisjoni abistab komitee. Nimetatud komitee on komitee määruse (EL) nr 182/2011 tähenduses.
   2.   Käesolevale lõikele viitamisel kohaldatakse määruse (EL) nr 182/2011 artiklit 4.
   Artikkel 17
   Üleminekumeetmed
   1.   Otsuse nr 1926/2006/EÜ artiklit 6 kohaldatakse jätkuvalt nimetatud otsusega hõlmatud meetmete suhtes, mida ei ole 31. detsembriks 2013 veel lõpule viidud. Seepärast võib programmi jaoks eraldatud rahalistest vahenditest katta ka otsuse nr 1926/2006/EÜ ja programmi alusel võetud meetmete vahelise ülemineku tagamiseks vajaliku tehnilise ja haldusabi kulud.
   2.   Vajaduse korral võib assigneeringuid artiklis 9 sätestatud kulude katmiseks kajastada eelarves ka pärast 31. detsembrit 2020, et võimaldada selliste meetmete haldamist, mida ei ole 31. detsembriks 2020 veel lõpule viidud.
   Artikkel 18
   Kehtetuks tunnistamine
   Otsus nr 1926/2006/EÜ tunnistatakse kehtetuks alates 1. jaanuarist 2014.
   Artikkel 19
   Jõustumine ja kohaldamise alguskuupäev
   Käesolev määrus jõustub järgmisel päeval pärast selle avaldamist Euroopa Liidu Teatajas.
   Seda kohaldatakse alates 1. jaanuarist 2014.
   
      Käesolev määrus on tervikuna siduv ja vahetult kohaldatav kõikides liikmesriikides.
      Strasbourg, 26. veebruar 2014
      
         
            Euroopa Parlamendi nimel
         
         
            president
         
         M. SCHULZ
         
      
      
         
            Nõukogu nimel
         
         
            eesistuja
         
         D. KOURKOULAS
         
      
   
   
      (1)  ELT C 181, 21.6.2012, lk 89.
   
      (2)  ELT C 225, 27.7.2012, lk 217.
   
      (3)  Euroopa Parlamendi 14. jaanuari 2014. aasta seisukoht (Euroopa Liidu Teatajas seni avaldamata) ja nõukogu 11. veebruari 2014. aasta otsus.
   
      (4)  ELT C 264 E, 13.9.2013, lk 11.
   
      (5)  Euroopa Parlamendi ja nõukogu 25. oktoobri 2012. aasta määrus (EL, Euratom) nr 966/2012, mis käsitleb Euroopa Liidu üldeelarve suhtes kohaldatavaid finantseeskirju ning millega tunnistatakse kehtetuks nõukogu määrus (EÜ, Euratom) nr 1605/2002 (ELT L 298, 26.10.2012, lk 1).
   
      (6)  Euroopa Parlamendi ja nõukogu 18. detsembri 2006. aasta otsus nr 1926/2006/EÜ, millega kehtestatakse ühenduse tarbijapoliitika tegevusprogramm aastateks 2007–2013 (ELT L 404, 30.12.2006, lk 39).
   
      (7)  ELT C 373, 20.12.2013, lk 1.
   
      (8)  Nõukogu 19. detsembri 2002. aasta määrus (EÜ) nr 58/2003, millega kehtestatakse nende täitevasutuste põhikiri, kellele usaldatakse teatavad ühenduse programmide juhtimisega seotud ülesanded (EÜT L 11, 16.1.2003, lk 1).
   
      (9)  Euroopa Parlamendi ja nõukogu 16. veebruari 2011. aasta määrus (EL) nr 182/2011, millega kehtestatakse eeskirjad ja üldpõhimõtted, mis käsitlevad liikmesriikide läbiviidava kontrolli mehhanisme, mida kohaldatakse komisjoni rakendamisvolituste teostamise suhtes (ELT L 55, 28.2.2011, lk 13).
   
      (10)  Nõukogu 2. detsembri 2013. aasta määrus (EL, Euratom) nr 1311/2013, millega määratakse kindlaks mitmeaastane finantsraamistik aastateks 2014–2020 (ELT L 347, 20.12.2013, lk 884).
   
      (11)  Komisjoni 5. augusti 2008. aasta otsus nr 2008/721/EÜ, millega luuakse teaduskomiteede ja ekspertide nõuandev struktuur tarbijaohutuse, rahvatervise ja keskkonnaga seotud valdkondades ning tunnistatakse kehtetuks otsus 2004/210/EÜ (ELT L 241, 10.9.2008, lk 21).
   
      (12)  Euroopa Parlamendi ja nõukogu 3. detsembri 2001. aasta direktiiv 2001/95/EÜ üldise tooteohutuse kohta (EÜT L 11, 15.1.2002, lk 4).
   
      (13)  Euroopa Parlamendi ja nõukogu 27. oktoobri 2004. aasta määrus (EÜ) nr 2006/2004 tarbijakaitseseaduse jõustamise eest vastutavate siseriiklike asutuste vahelise koostöö kohta (ELT L 364, 9.12.2004, lk 1).
   
      (14)  Euroopa Parlamendi ja nõukogu 17. detsembri 2013. aasta määrus (EL) nr 1381/2013, millega luuakse õiguste, võrdõiguslikkuse ja kodakondsuse programm aastateks 2014–2020 (ELT L 354, 28.12.2013, lk 62).
   
      (15)  Euroopa Parlamendi ja nõukogu 11. septembri 2013. aasta määrus (EL, Euratom) nr 883/2013, mis käsitleb Euroopa Pettustevastase Ameti (OLAF) juurdlusi ning millega tunnistatakse kehtetuks Euroopa Parlamendi ja nõukogu määrus (EÜ) nr 1073/1999 ja nõukogu määrus (Euratom) nr 1074/1999 (ELT L 248, 18.9.2013, lk 1).
   
      (16)  Nõukogu 11. novembri 1996. aasta määrus (Euratom, EÜ) nr 2185/96, mis käsitleb komisjoni tehtavat kohapealset kontrolli ja inspekteerimist et kaitsta Euroopa ühenduste finantshuve pettuste ja igasuguse muu eeskirjade eiramiste eest (EÜT L 292, 15.11.1996, lk 2).
   
      I LISA
      
         MEETMETE LIIGID
      
      
         I eesmärk
      
      
         Ohutus: tugevdada ja suurendada tooteohutust tõhusa turujärelevalve abil kogu liidus
      
      
                  1.
               
               
                  Tarbijate tervise ja ohutusega seotud teaduslikud nõuanded ja riskianalüüs toiduks mittekasutatavate toodete ja teenuste kohta, sealhulgas toetus otsusega 2008/721/EÜ loodud sõltumatutele teaduskomiteedele oma ülesannete täitmiseks.
               
            
                  2.
               
               
                  Tooteohutusalaste turujärelevalve- ja täitemeetmete kooskõlastamine direktiivi 2001/95/EÜ alusel ning meetmed tarbijateenuste ohutuse parandamiseks
                  
                              a)
                           
                           
                              IT-vahendite (nt andmebaaside, info- ja sidesüsteemide) arendamine, ajakohastamine ja hooldus eelkõige eesmärgiga parandada olemasolevate süsteemide tulemuslikkust tänu andmete eksportimise, statistilise sorteerimise ja statistiliste väljavõtete võimaluste parandamisele ning liikmesriikidevahelise andmete vahetamise ja kasutamise lihtsustamisele;
                           
                        
                              b)
                           
                           
                              seminaride, konverentside, töökohtumiste ja koosolekute korraldamine sidusrühmadele ja ekspertidele tooteohutuse valdkonna riskide ja jõustamise alal;
                           
                        
                              c)
                           
                           
                              täitevametnike vahetused ja koolitus, keskendudes riskidel põhineva lähenemisviisi integreerimisele;
                           
                        
                              d)
                           
                           
                              konkreetsed ühised koostöömeetmed toiduks mittekasutatavate toodete ja teenuste ohutuse alal direktiivi 2001/95/EÜ alusel;
                           
                        
                              e)
                           
                           
                              toiduks mittekasutatavate toodete ja teenuste ohutuse järelevalve ja hindamine, sealhulgas täiendavate normide teadmusbaasi või muude ohutusalaste võrdlusaluste loomine ning toodete päritolu kindlakstegemist käsitlevate nõuete selgitamine;
                           
                        
                              f)
                           
                           
                              haldus- ja jõustamisalane ning toodete päritolu kindlakstegemise alane koostöö ning ennetavate meetmete väljatöötamine muude kui käesoleva määruse artiklis 7 määratletud kolmandate riikidega, sealhulgas nende kolmandate riikidega, kust pärineb enamik liidus liidu õigusaktidele mittevastavaks kuulutatud toodetest;
                           
                        
                              g)
                           
                           
                              toetus liidu õigusaktide alusel liikmesriikide vaheliseks täitemeetmete koordineerimiseks tunnustuse saanud organitele.
                           
                        
            
                  3.
               
               
                  Kosmeetikatoodete andmebaaside haldamine ja edasiarendamine
                  
                              a)
                           
                           
                              Euroopa Parlamendi ja nõukogu määruse (EÜ) nr 1223/2009 kohaselt loodud kosmeetikatoodetest teatamise portaali haldamine (1);
                           
                        
                              b)
                           
                           
                              kosmeetikatoodete koostisainete andmebaasi haldamine määruse (EÜ) nr 1223/2009 rakendamise toetuseks.
                           
                        
            
         II eesmärk
      
      
         parandada tarbijate harimist ja teavitamist ning suurendada nende teadlikkust oma õigustest, arendada välja tarbijapoliitika tõendusbaas ja toetada tarbijaorganisatsioone, võttes samuti arvesse haavatavate tarbijate erivajadusi Tarbijate teavitamine ja harimine ning tarbijaorganisatsioonide toetamine
      
      
                  4.
               
               
                  Tarbijaid mõjutavates valdkondades poliitika kujundamiseks tõendusbaasi koostamine ja sellele ligipääsu parandamine, et koostada arukad ja sihipärased eeskirjad ning tuvastada võimalikud turuhäired või muutused tarbijate vajadustes; see oleks aluseks tarbijapoliitika arendamisel, tarbijatele kõige enam probleeme valmistavate valdkondade kindlaksmääramisel ja tarbijate huvide integreerimisel teistesse liidu poliitikavaldkondadesse, sealhulgas
                  
                              a)
                           
                           
                              kogu liitu hõlmavad uuringud ja analüüsid tarbijate ja tarbijaturgude kohta, et koostada arukad ja sihipärased eeskirjad ning tuvastada võimalikud turuhäired või tarbijate vajaduste muutumine;
                           
                        
                              b)
                           
                           
                              andmebaaside väljaarendamine ja hooldus, eelkõige selleks, et teha kogutud andmed kättesaadavaks sidusrühmadele (näiteks tarbijaorganisatsioonid, liikmesriigi ametiasutused, uurimistööde teostajad);
                           
                        
                              c)
                           
                           
                              riiklike statistiliste ja muude asjaomaste tõendavate andmete koostamine ja analüüs. Koostöös riigisiseste sidusrühmadega arendatakse eelkõige riiklikku hindu, kaebusi, jõustamist, kaebuste lahendamist käsitlevate andmete ja näitajate kogumist.
                           
                        
            
                  5.
               
               
                  Toetus liidu tasandi tarbijaorganisatsioonide rahastamise kaudu ning liidu, riigisiseste ja piirkondlike tarbijaorganisatsioonide suutlikkuse suurendamise kaudu, suurendades läbipaistvust ning parimate tavade ja eksperditeadmiste vahetamist
                  
                              a)
                           
                           
                              rahaline toetus selliste liidu tasandi tarbijaorganisatsioonide toimimiseks, kes esindavad tarbijate huve käesoleva määruse artikli 5 lõike 1 kohaselt;
                           
                        
                              b)
                           
                           
                              piirkondlike, riigisiseste ja Euroopa tarbijaorganisatsioonide suutlikkuse suurendamine eelkõige erinevates keeltes toimuva ja kogu liidus kättesaadava töötajate koolituse ning parimate tavade ja eksperditeadmiste vahetamise kaudu, eelkõige tarbijaorganisatsioonide puhul nendes liikmesriikides, kus need organisatsioonid ei ole piisavalt välja arenenud või kus tarbijate usaldus ja teadlikkus on suhteliselt vähene vastavalt liikmesriikides korraldatud tarbijaturgude ja -keskkonna järelevalve käigus tõendatule;
                           
                        
                              c)
                           
                           
                              suurem läbipaistvus ja suurem parimate tavade ja eksperditeadmiste vahetus, eelkõige parema võrgustikutöö abil, mida toetab tarbijaorganisatsioonide internetiportaali loomine eesmärgiga luua võimalus interaktiivseks teabevahetuseks ja võrgustikutööks ning teha koolituskursuste materjalid tasuta kättesaadavaks;
                           
                        
                              d)
                           
                           
                              toetus programmi eesmärkidega kooskõlas olevaid põhimõtteid ja poliitikavaldkondi edendavatele rahvusvahelistele organitele.
                           
                        
            
                  6.
               
               
                  Tarbijaturgude ja tarbijale suunatud teabe läbipaistvuse suurendamine, tagades, et tarbijate käsutuses on võrreldavad, usaldusväärsed ja kergesti kättesaadavad andmed, sealhulgas piiriüleste juhtumite puhul, et aidata tarbijatel võrrelda mitte ainult kaupade ja teenuste hindu, vaid samuti nende kvaliteeti ja kestlikkust
                  
                              a)
                           
                           
                              teadlikkuse suurendamise kampaaniad tarbijaid mõjutavates küsimustes, sealhulgas ühismeetmed liikmesriikidega;
                           
                        
                              b)
                           
                           
                              toimingud, mis suurendavad tarbijaturgude läbipaistvust nt jaefinantstoodete, energia, digitaal- ja telekommunikatsiooni, transpordi vms osas;
                           
                        
                              c)
                           
                           
                              meetmed, mis parandavad tarbijate juurdepääsu asjakohasele, usaldusväärsele ja kergesti kättesaadavale kaupu, teenuseid ja turge käsitlevale teabele, eelkõige kaupade ja teenuste hinda, kvaliteeti ja kestlikkust käsitlevale teabele, kas internetis või mujal (näiteks veebisaitidel, mis võimaldavad teha võrdlusi), ning meetmed selliste veebisaitide hea kvaliteedi ja usaldusväärsuse tagamiseks, sealhulgas seoses piiriüleste ostudega;
                           
                        
                              d)
                           
                           
                              meetmed, mis parandavad kaupade ja teenuste säästvat tarbimist käsitleva teabe kättesaadavust tarbijate jaoks;
                           
                        
                              e)
                           
                           
                              toetus üritustele, mis käsitlevad liidu tarbijapoliitikat ja mida korraldab nõukogu koosseisude, välja arvatud välisasjade nõukogu eesistujaks olev liikmesriik küsimustes, mis vastavad liidu kindlaksmääratud poliitilistele prioriteetidele;
                           
                        
                              f)
                           
                           
                              rahaline toetus riigisisestele kaebusi menetlevatele asutustele, et aidata neil kasutada ühtlustatud metoodikat tarbijakaebuste ja -päringute liigitamisel ja nendest teatamisel;
                           
                        
                              g)
                           
                           
                              toetus kogu liitu hõlmavatele organitele toimimisjuhiste, parimate tavade ja hinnasuuniste, toodete kvaliteedi ja kestlikkuse võrdlemise väljaarendamiseks, sealhulgas võrdluste tegemist võimaldavate veebisaitide kaudu;
                           
                        
                              h)
                           
                           
                              toetus teavitustegevuseks tarbijaküsimuste alal, sealhulgas aidates kaasa tarbijaid käsitlevates küsimustes õige ja asjaomase teabe levitamisele meedia kaudu.
                           
                        
            
                  7.
               
               
                  Tarbijate ulatuslikum harimine kui elukestev protsess, pöörates erilist tähelepanu haavatavatele tarbijatele
                  
                              a)
                           
                           
                              interaktiivse platvormi väljatöötamine parimate tavade ja tarbija elukestvaks harimiseks mõeldud materjalide vahetamiseks, pöörates erilist tähelepanu haavatavatele tarbijatele, kellel on raskusi tarbijatele suunatud teabele juurde pääsemise ja sellest teabest arusaamisega tagamaks, et neid tarbijaid ei eksitataks;
                           
                        
                              b)
                           
                           
                              haridusmeetmete ja -materjalide väljatöötamine koostöös sidusrühmadega (näiteks liikmesriigi ametiasutused, õpetajad, tarbijaorganisatsioonid ning rohujuuretasandil tegutsejad), eelkõige kasutades liikmesriigi tasandil või varasemate algatuste raames välja töötatud erinevas vormis (sh digitaalseid) materjale (näiteks nende materjalide kogumine, koondamine, tõlkimine, levitamine), mis käsitlevad näiteks tarbijate õigusi (sh piiriülesed küsimused), tervist ja ohutust, tarbijakaitse-alaseid liidu õigusakte, säästvat ja eetilist tarbimist (sh liidu sertifitseerimissüsteeme) ning finants- ja meediaoskusi.
                           
                        
            
         III eesmärk
      
      
         Õigused ja õiguskaitse: arendada ja tugevdada tarbijate õigusi, eelkõige arukate regulatiivsete meetmete abil, ning parandada nende võimalust kasutada lihtsaid, tõhusaid, otstarbekaid ja soodsaid kaebuste lahendamise mehhanisme, sealhulgas vaidluste kohtuvälist lahendamist
      
      
                  8.
               
               
                  Komisjoni poolt tarbijakaitsealaste õigusaktide ja muude regulatiivsete algatuste ettevalmistamine, nende liikmesriikide õigusesse ülevõtmise jälgimine ja sellele järgnev mõju hindamine, samuti kaasregulatsiooni ja iseregulatsiooni algatuste toetamine ja nendest algatustest tarbijaturgudele tuleneva tegeliku mõju jälgimine, sealhulgas
                  
                              a)
                           
                           
                              uuringud ja aruka reguleerimisega seotud tegevus, nagu eel- ja järelhindamised, mõjuhindamised, avalikud arutelud, olemasolevate õigusaktide hindamine ja lihtsustamine;
                           
                        
                              b)
                           
                           
                              sidusrühmade ja ekspertide seminarid, konverentsid, töökohtumised ja koosolekud;
                           
                        
                              c)
                           
                           
                              liidu tarbijakaitsealaste õigusaktide rakendamist hõlmavate, kõigile hõlpsasti kättesaadavate andmebaaside väljaarendamine ja hooldus;
                           
                        
                              d)
                           
                           
                              programmi raames võetud meetmete hindamine.
                           
                        
            
                  9.
               
               
                  Tarbijate jaoks vaidluste lahendamise mehhanismide, eelkõige vaidluste kohtuvälise lahendamise mehhanismide kättesaadavuse lihtsustamine, sealhulgas kogu liitu hõlmava vaidluste veebipõhise lahendamise süsteemi kaudu ja vaidluste kohtuvälise lahendamise riiklike asutuste võrgustiku loomise kaudu, pöörates erilist tähelepanu piisavatele haavatavate tarbijate vajadusi ja õigusi käsitlevatele meetmetele; tarbijate vaidluste lahendamise mehhanismide toimimise ja tulemuslikkuse jälgimine, muu hulgas vastavate IT-vahendite väljaarendamise ja haldamise kaudu, ning olemasolevate parimate tavade ja kogemuste vahetamine liikmesriikides
                  
                              a)
                           
                           
                              IT-vahendite väljaarendamine ja haldamine;
                           
                        
                              b)
                           
                           
                              toetus kogu liitu hõlmava vaidluste veebipõhise lahendamise süsteemi väljaarendamisele ja haldamisele, sealhulgas sellega seotud teenustele (nt tõlge);
                           
                        
                              c)
                           
                           
                              toetus vaidluste kohtuvälise lahendamise asutuste võrgustiku loomiseks ning nendepoolseks parimate tavade ja kogemuste vahetamiseks ja levitamiseks;
                           
                        
                              d)
                           
                           
                              haavatavatele isikutele, kes kasutavad vähem vaidluste lahendamise mehhanisme, nende mehhanismide kasutamist lihtsustavate erivahendite väljatöötamine.
                           
                        
            
         IV eesmärk
      
      
         Jõustamine: toetada tarbijate õiguste jõustamist riiklike täitevasutuste vahel koostöö tugevdamise ja tarbijate nõustamise kaudu
      
      
                  10.
               
               
                  Järelevalve- ja täitemeetmete kooskõlastamine seoses määrusega (EÜ) nr 2006/2004, sealhulgas
                  
                              a)
                           
                           
                              IT-vahendite (nt andmebaaside, info- ja sidesüsteemide) väljaarendamine ja haldamine;
                           
                        
                              b)
                           
                           
                              meetmed asutustevahelise koostöö parandamiseks ning järelevalve- ja täitemeetmete (näiteks täitevametnike vahetused, ühistegevus, täitevametnike ja kohtunike koolitus) kooskõlastamine;
                           
                        
                              c)
                           
                           
                              sidusrühmade ja täitmise järelevalve ekspertide seminaride, konverentside, töökohtumiste ja koosolekute korraldamine;
                           
                        
                              d)
                           
                           
                              haldus- ja jõustamisalane koostöö kolmandate riikidega, kes programmis ei osale, ja rahvusvaheliste organisatsioonidega.
                           
                        
            
                  11.
               
               
                  Rahaline toetus ühismeetmetele avalik-õiguslike asutuste või mittetulundusühendustega, mis kuuluvad liidu võrgustikesse, mille eesmärk on tarbijate teavitamine ja abistamine, et tarbijad saaksid teostada oma õigusi ja kasutada asjakohaseid vaidluste lahendamise võimalusi, sealhulgas vaidluste veebipõhise kohtuvälise lahendamise mehhanisme (Euroopa tarbijakeskuste võrgustik), sealhulgas
                  
                              a)
                           
                           
                              Euroopa tarbijakeskuste võrgustiku nõuetekohaseks toimimiseks vajalike IT-vahendite (nt andmebaaside, info- ja sidesüsteemide) väljaarendamine ja haldus,
                           
                        
                              b)
                           
                           
                              meetmed Euroopa tarbijakeskuste nähtavamaks muutmiseks.
                           
                        
            
         (1)  Euroopa Parlamendi ja nõukogu 30. novembri 2009. aasta määrus (EÜ) nr 1223/2009 kosmeetikatoodete kohta (ELT L 342, 22.12.2009, lk 59).
   
   
      II LISA
      
         KÄESOLEVA MÄÄRUSE ARTIKLI 3 KOHASED NÄITAJAD
      
      
         I   eesmärk
      
      
         Ohutus: tugevdada ja suurendada tooteohutust tõhusa turujärelevalve abil kogu liidus
      
      
                  Näitaja
               
               
                  Allikas
               
               
                  Praegune olukord
               
               
                  Eesmärk
               
            
                  Selliste RAPEXi teadete osakaal, mille peale saadakse vähemalt üks (teise liikmesriigi) vastusteade
               
               
                  RAPEX
               
               
                  43 % (843 teadet) 2010. aastal
               
               
                  2020. aastaks kasv 10 %
               
            
                  Vastusteadete ja teadete suhtarv (tõsiste ohtude puhul) (1)
                  
               
               
                  RAPEX
               
               
                  2010. aastal 1,07
               
               
                  2020. aastaks kasv 15 %
               
            
         II   eesmärk
      
      
         Tarbijate teavitamine ja harimine ning tarbijaorganisatsioonide toetamine: parandada tarbijate harimist ja teavitamist ning suurendada nende teadlikkust oma õigustest, arendada välja tarbijapoliitika tõendusbaas ja toetada tarbijaorganisatsioone, võttes samuti arvesse haavatavate tarbijate erivajadusi
      
      
                  Näitaja
               
               
                  Allikas
               
               
                  Praegune olukord
               
               
                  Eesmärk
               
            
                  Kaebustega tegelevate asutuste ja riikide arv, kes edastavad kaebusi Euroopa tarbijakaebuste registreerimise süsteemile (ECCRS)
               
               
                  ECCRS (European Consumer Complaints Registration system – Euroopa tarbijakaebuste registreerimise süsteem)
               
               
                  33 kaebustega tegelevat asutust 7 riigist 2012. aastal
               
               
                  70 kaebustega tegelevat asutust 20 riigist 2020. aastaks
               
            
         III   eesmärk
      
      
         Õigused ja õiguskaitse – arendada ja tugevdada tarbijate õigusi, eelkõige arukate regulatiivsete meetmete abil, ning parandada tarbijate võimalust kasutada lihtsaid, tõhusaid, otstarbekaid ja soodsaid kaebuste lahendamise mehhanisme, sealhulgas vaidluste kohtuvälist lahendamist
      
      
                  Näitaja
               
               
                  Allikas
               
               
                  Praegune olukord
               
               
                  Eesmärk
               
            
                  Selliste juhtumite protsendimäär, millega tegelesid Euroopa tarbijakeskused ja mida ei lahendatud otse ettevõtjatega ning mis edastati seejärel vaidluste kohtuväliseks lahendamiseks
               
               
                  Euroopa tarbijakeskuste aastaaruanne
               
               
                  2010. aastal 9 %
               
               
                  2020. aastaks 75 %
               
            
                  Selliste juhtumite arv, millega tegeleti kogu liitu hõlmava vaidluste veebipõhise lahendamise süsteemi kaudu
               
               
                  Vaidluste veebipõhise lahendamise platvorm
               
               
                  2010. aastal 17 500 (kaebust Euroopa tarbijakeskustele seoses e-kaubanduse tehingutega)
               
               
                  2020. aastaks 100 000
               
            
                  Selliste tarbijate protsendimäär, kes esitasid ette tulnud probleemile reageerimiseks viimase 12 kuu jooksul kaebuse
               
               
                  Tarbijate tulemustabel
               
               
                  2010. aastal 83 %
               
               
                  2020. aastaks 90 %
               
            
         IV   eesmärk
      
      
         Jõustamine: toetada tarbijate õiguste jõustamist riiklike täitevasutuste vahel koostöö tugevdamise ja tarbijate nõustamise kaudu
      
      
                  Näitaja
               
               
                  Allikas
               
               
                  Praegune olukord
               
               
                  Eesmärk
               
            
                  Teabevoo ja koostöö tase tarbijakaitsealase koostöö võrgustikus:
               
               
                  Tarbijakaitsealase koostöö võrgustiku andmebaas
               
               
                  Ajavahemiku 2007–2010 keskmised aasta lõikes
               
               
                   
               
            
                  
                              —
                           
                           
                              tarbijakaitsealase koostöö võrgustikus osalevate ametiasutuste vahel teabe vahetamise taotluse arv
                           
                        
               
                   
               
               
                  129
               
               
                  
                              —
                           
                           
                              2020. aastaks kasv 30 %
                           
                        
            
                  
                              —
                           
                           
                              tarbijakaitsealase koostöö võrgustikus osalevate ametiasutuste vaheiste täitemeetmete taotluste arv
                           
                        
               
                   
               
               
                  142
               
               
                  
                              —
                           
                           
                              2020. aastaks kasv 30 %
                           
                        
            
                  
                              —
                           
                           
                              tarbijakaitsealase koostöö võrgustikus edastatud hoiatusteadete arv
                           
                        
               
                   
               
               
                  63
               
               
                  
                              —
                           
                           
                              2020. aastaks kasv 30 %
                           
                        
            
                  Nende täitemeetmete taotluste protsendimäär, millega tegeleti tarbijakaitsealase koostöö võrgustikus 12 kuu jooksul
               
               
                  Tarbijakaitsealase koostöö võrgustiku andmebaas
               
               
                  50 % (vaatlusperiood 2007–2010)
               
               
                  2020. aastaks 60 %
               
            
                  Nende teabetaotluste protsendimäär, millega tegeleti tarbijakaitsealase koostöö võrgustikus 3 kuu jooksul
               
               
                  Tarbijakaitsealase koostöö võrgustiku andmebaas
               
               
                  33 % (vaatlusperiood 2007–2010)
               
               
                  2020. aastaks 50 %
               
            
                  Euroopa tarbijakeskustes menetletud tarbijakontaktide arv
               
               
                  Euroopa tarbijakeskuste aruanne
               
               
                  71 000 2010. aastal
               
               
                  2020. aastaks kasv 50 %
               
            
                  Euroopa tarbijakeskuste veebisaitide külastuste arv
               
               
                  Euroopa tarbijakeskuste võrgustiku (ECC-Net) hindamisaruanne
               
               
                  1 670 000 2011. aastal
               
               
                  2020. aastaks kasv 70 %
               
            Neid näitajaid võiks analüüsida üldist konteksti ja horisontaalseid näitajaid arvesse võttes.
      
         (1)  Üks teade võib tingida mitu teiste liikmesriikide asutuste vastusteadet.